Diari Oficial de la Generalitat Valenciana


Sumari del DOGV 4684, del 04-02-2004 (2004/950)

RESOLUCIÓ de 8 de gener de 2004, del conseller de Sanitat, de recursos de reposició interposats contra la Resolució del conseller de Sanitat, de 30 de setembre de 2003, mitjançant la qual determina el nombre de noves oficines de farmàcia necessàries per a oferir una atenció farmacèutica adequada a la població.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4684

Data del DOGV
:   04-02-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/950


Data del document
:   08-01-2004

Organisme emissor
:   Conselleria de Sanitat

Tipus de document
:   Resolució

Anàlisi jurídica

 Descriptors 

:   * farmacologia
    * municipi
    * legislació

RESOLUCIÓ de 8 de gener de 2004, del conseller de Sanitat, de recursos de reposició interposats contra la Resolució del conseller de Sanitat, de 30 de setembre de 2003, mitjançant la qual determina el nombre de noves oficines de farmàcia necessàries per a oferir una atenció farmacèutica adequada a la població. [2004/X950]
  
Vistos els recursos de reposició interposats per José Manuel Navarro Hernández en nom i representació de Francisco Torregrosa Tévar i 6 més, José Manuel Navarro Hernández en nom i representació de Ricardo Costa Magallo i tres més, Inmaculada Salvador Camps, Enrique Iranzo González, Consuelo Serrano Peiró i un altre, i Víctor Sahuquillo Albiñana, contra la Resolució del conseller de Sanitat de 30 de setembre de 2003, mitjançant la qual determina el nombre de noves oficines de farmàcia necessàries per a oferir una atenció farmacèutica adequada a la població, i examinats els fets següents:
  
Fets
  
I. Mitjançant la Resolució del director general per a la Prestació Farmacèutica de 31 de març de 2003, es va iniciar d'ofici expedient administratiu a fi de determinar el nombre de noves oficines de farmàcia necessàries per a oferir una atenció farmacèutica adequada a la població, d'acord amb el que establix l'article 4 del Decret 149/2001, de 5 d'octubre, mitjançant el qual s'establix el procediment per a l'autorització de noves oficines de farmàcia.
  
II. A l'expedient es van incorporar els informes, certificats i documents necessaris per a, aplicant el mòdul general establit en l'article 21 de la Llei 6/1998, de 22 de juny, d'Ordenació Farmacèutica de la Comunitat Valenciana, determinar el nombre de noves oficines de farmàcia necessàries tenint en compte tots els municipis i entitats locals menors de la Comunitat Valenciana. Es va donar, d'acord amb el que disposa l'article 5 del Decret 149/2001, de 5 d'octubre, esmentat adés, després d'instruir el procediment i abans de la redacció de la proposta de resolució, un tràmit d'audiència pública durant un període de deu dies. Van formular en el termini esmentat les al·legacions que van considerar oportunes farmacèutics i organitzacions representatives.
  
III. La Resolució del conseller de Sanitat de 30 de setembre de 2003, mitjançant la qual determina el nombre de noves oficines de farmàcia necessàries per a oferir una atenció farmacèutica adequada a la població, autoritza, en aplicació del mòdul general establit en l'article 21 de la Llei 6/1998, de 22 de juny, d'Ordenació Farmacèutica, l'obertura en l'àmbit de la Comunitat Valenciana d'un total de 121 noves oficines de farmàcia distribuïdes en els municipis i entitats locals menors que figuren en la relació continguda en l'annex de la resolució. S'entén que no és procedent l'obertura de noves oficines de farmàcia en els municipis i les entitats locals menors que no figuren en la relació esmentada.
  
IV. No conformes amb la resolució esmentada, s'interposen els recursos de reposició esmentats, mitjançant els quals se sol·licita que es deixe sense efecte la resolució o, si és procedent, que les autoritzacions concedides en els municipis de Torrevieja, Silla, Requena i Riba-roja de Túria queden en suspens fins que no s'obtinga una resolució ferma en peticions anteriors en els municipis esmentats, i que s'excloga de l'annex de la resolució el municipi de Sempere. Les al·legacions en què es fonamenten les peticions són:
  
- La resolució és nul·la de ple dret ja que és extemporània perquè s'ha publicat fora del termini establit en l'article 5 del Decret 149/2001, mitjançant el qual s'establix el procediment per a l'autorització de noves oficines de farmàcia.
  
- No s'han tingut en compte les peticions anteriors sobre les quals no ha recaigut una resolució administrativa o judicial ferma.
  
- L'última revisió vigent del Padró Municipal de Requena és la corresponent a l'any 2001, i li correspon una població de 19.135 i no de 19.688 habitants.
  
- Víctor Sahuquillo Albiñana és titular d'una autorització d'obertura d'una nova oficina de farmàcia en el municipi de Sempere, concedida mitjançant la resolució d'esta Conselleria de Sanitat de data 12 de gener de 1999. Queda pendent la resolució d'idoneïtat del local designat per a l'obertura.
  
Els fonaments jurídics següents s'apliquen als fets anteriors.
  
Fonaments jurídics
  
I. Esta conselleria de Sanitat és competent per a resoldre el present recurs potestatiu de reposició segons que disposen la Llei 5/1983, de 30 de desembre, de Govern Valencià, el Decret 116/2003, d'11 de juliol, del Consell de la Generalitat Valenciana, pel qual aprova el Reglament Orgànic i Funcional de la Conselleria de Sanitat, el Decret 149/2001, de 5 d'octubre, del Consell de la Generalitat Valenciana, que establix el procediment d'autorització de noves oficines de farmàcia, el Reial Decret 278/1980, de 25 de gener, sobre transferència de competències en matèria de sanitat, i els articles 116 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
II. Quant a la primera de les al·legacions, relativa a la nul·litat de la resolució en aplicació de l'article 62.2 de la Llei 30/1992, de 26 de novembre, no pot admetre's, ja que la falta de resolució expressa d'un assumpte dins del termini establit, ja siga amb caràcter general o en una disposició administrativa específica, en cap cas pot comportar la nul·litat de ple dret de la resolució dictada una vegada acabat el termini; al contrari, el venciment del termini màxim establit sense que s'haja dictat i notificat la resolució expressa no eximix l'administració del compliment de l'obligació legal de resoldre. Per això no pot pretendre's que el resultat del compliment de l'obligació legal esmentada, establida en l'article 44 de la Llei 30/1992, de 26 de novembre, siga nul de ple dret, ni que el fet de publicar-se després d'haver-se passat el termini establit en el Diari Oficial de la Generalitat Valenciana una resolució que va ha sigut dictada dins del termini esmentat, n'implique la nul·litat perquè ?vulnera una disposició administrativa de rang superior?.
  
La segona de les al·legacions fa referència de nou a una qüestió ja resolta en l'acte administratiu que es recorre, sense formular consideracions que no foren tingudes en compte en la resolució, per la qual cosa esta Conselleria ha de reafirmar-se en el contingut íntegre del fonament jurídic segon de la resolució recorreguda, tant segons la vigència de les disposicions addicionals del Decret 149/2001, de 5 d'octubre, com per l'interés públic i la seguretat jurídica que serien afectats en el cas que s'haguera d'esperar, com es pretén, que sol·licituds sense cap dret reconegut aconseguisquen fermesa en la via contenciosa administrativa, impedint així l'aplicació de la Llei 6/1998, de 22 de juny, sine die.
  
El mateix succeïx amb la tercera de les al·legacions, referent, en concret, al cens de població aplicable en el municipi de Requena, que en cap moment raona el motiu pel qual haja d'aplicar-se el Padró Municipal d'1 de gener de 2001, i no el padró municipal d'1 de gener de 2002, com informa l'Institut Valencià d'Estadística.
  
III. Quant al recurs formulat pel Sr. Sahuquillo Albiñana, mitjançant la resolució del secretari general de la Conselleria de Sanitat de data 12 de gener de 1999, se li va concedir autorització per a l'obertura d'una nova oficina de farmàcia que fins al moment no s'ha portat a terme, atés que el Sr. Sahuquillo va designar un local mitjançant un escrit que manifesta la impossibilitat material de compliment dels articles 14 i 23 de la Llei 6/1998, d'Ordenació Farmacèutica, en no aconseguir-ne en la població cap que s'adaptara a les seues especificacions. El local esmentat es va desestimar mitjançant la notificació del director general per a la Prestació Farmacèutica de data 20 d'abril de 2001. Davant d'això, el Sr. Sahuquillo es va aquietar. No obstant això, no com que no s'ha requerit la designació d'un altre local perquè resulta inhàbil el primer, ni s'ha decretat la caducitat de l'autorització d'obertura concedida, ha d'entendre's vigent, per la qual cosa correspon estimar el recurs potestatiu de revisió interposat per Víctor Sahuquillo Albiñana i, en conseqüència, modificar l'annex de la resolució recorreguda excloent de la relació d'autoritzacions de noves oficines de farmàcia la corresponent al municipi de Sempere
  
Segons els fets i els fonaments jurídics anteriors, resolc:
  
I. Desestimar els recursos de reposició interposats per José Manuel Navarro Hernández en nom i representació de Francisco Torregrosa Tévar i 6 més, José Manuel Navarro Hernández en nom i representació de Ricardo Costa Magallo i tres més, Inmaculada Salvador Camps, Enrique Iranzo González i Consuelo Serrano Peiró i un altre, contra la Resolució del conseller de Sanitat de 30 de setembre de 2003, mitjançant la qual determina el nombre de noves oficines de farmàcia necessàries per a oferir una atenció farmacèutica adequada a la població.
  
II. Estimar el recurs de reposició interposat per Víctor Sahuquillo Albiñana contra la Resolució del conseller de Sanitat de 30 de setembre de 2003, mitjançant la qual determina el nombre de noves oficines de farmàcia necessàries per a oferir una atenció farmacèutica adequada a la població, i, en conseqüència, excloure de la relació d'autoritzacions d'obertura de noves oficines de farmàcia continguda en l'annex la corresponent al municipi de Sempere.
  
Que es notifique esta resolució a les persones interessades i alhora que es publique en el Diari Oficial de la Generalitat Valenciana, amb l'advertiment que exhaurix la via administrativa i que s'hi pot interposar un recurs contenciós administratiu en el termini de dos mesos, comptador des de l'endemà de la data de la notificació, davant la Sala Contenciosa Administrativa del Tribunal Superior de Justícia de la Comunitat Valenciana.